Folketing
2004-03-23

Men jeg tror faktisk, vi gør det ved at lave noget kampagnelignende i forhold til arbejdspladserne om, at de skal acceptere, når der kommer nogle mænd og beder om orlov. Så skal vi prøve at finde ud af, hvad det er for nogle holdninger, der ligger til grund. Er det myter, når vi hører om smeden, der bliver til grin, når han beder om at få barselorlov? Er det virkelig rigtigt? Så må vi jo prøve at holdningsbearbejde. Det må jeg sige at jeg tror er langt mere effektivt. Men igen, det lyder blødt, for det er noget med nogle konferencer, nogle pjecer og alt det, som fru Anne Grete Holmsgaard nævnte. Igen vil jeg sige til fru Anne Grete Holmsgaard, som jeg synes kom ind på mange vigtige områder: Jeg er også utålmodig, når vi taler om kvinder i forskning. Jeg er også enig i, at vi kender mange af barriererne, men jeg synes ikke, man skal forklejne værdien af, at vi nedsætter en tænketank, for hvordan flytter vi så de barrierer?